„ Við erum bara að láta skoða þetta og reyna að átta okkur á því hvernig þetta er vaxið . En þetta kemur okkur mjög á óvart , “ segir Birna Lárusdóttir , upplýsingafulltrúi VesturVerks , í samtali við Fréttablaðið og á þá við kæruna sem meirihluti landeigenda Drangavíkur lagði fram í gær . Árneshreppur hefur veitt VesturVerki leyfi til að hefja framkvæmdir á Hvalárvirkjun en landeigendurnir telja aðilana hafa stuðst við röng landamerki þegar verkið var skoðað . Með kærunni , sem lögð var fram í gær til Úrskurðarnefndar umhverfis - og auðlindamála ( ÚUA ) , fara landeigendur þannig fram á að framkvæmdunum verði afstýrt og að yfirvofandi framkvæmdir verði stöðvaðar á meðan málið sé tekið fyrir . „ Ef að nefndin fellst á þetta er fyrirsjáanlegt að verulegar tafir verða á verkefninu og það verður auðvitað mjög kostnaðarsamt fyrir okkur , “ heldur Birna áfram . Ljóst er að VesturVerk tapi talsverðum fjárhæðum verði ÚUA við kröfu landeigenda . VesturVerk hefur nú þegar eytt hundruðum milljóna í verkefnið en þrettán ár eru síðan aðstandendur VesturVerks fóru af stað með málið . „ Og það hefur aldrei neinn bent á þessi landamerki fyrr . Aldrei í öllu ferlinu sem nú er orðið ansi langt , “ segir Birna en eins og Fréttablaðið greindi frá í gær byggja landeigendurnir kæruna á landamerkjaskrá frá árinu 1890 sem þeir segja sýna rétt og þinglýst landamerki . Skrýtið að landeigendur hafi ekki stigið fram fyrr „ Þannig þetta er bæði að koma okkur mjög á óvart og held ég sveitarfélaginu líka ; við fengum bara fréttir af þessu í gær eins og aðrir . Verkefnið var komið inn í rammaáætlun og við höfum unnið þetta allt í mjög góðri trú um að allt væri að fara fram með réttum hætti . Nú þurfum við bara að fá aðeins lengri tíma til að fara alveg ofan í kjölinn á þessu máli , “ segir Birna að lokum . Þá segir í yfirlýsingu frá VesturVerki sem fyrirtækið sendi frá sér rétt fyrir klukkan 11 í dag , eftir að Fréttablaðið ræddi við Birnu : „ Það sætir furðu að í undirbúnings - og skipulagsferli vegna Hvalárvirkjunar , sem spannar á annan áratug , skuli landeigendur ekki fyrr hafa vakið máls á meintu misræmi í landamerkjaskráningu . Einnig mætti ætla að opinberar eftirlitsstofnanir hefðu bent á slíkt misræmi , sé það fyrir hendi . “ Rósbjörg Jónsdóttir , formaður Landverndar . Landvernd verði að gæta sín Aðstandendur VesturVerks eru því ósáttir með aðferðir landeigenda við kæruna en þar að auki brást fyrirtækið við tilkynningu Landverndar sem birtist í gær í kjölfar kærunnar . Þá sagði Landvernd framkvæmdirnar fjárhagslega óábyrgar og að aðstandendur og stuðningsmenn hennar virtu lög og reglur að vettugi . Í tilkynningu VesturVerks segir þannig að Landvernd séu samtök sem að hluta til séu rekin af opinberu fé . Þau verði því að gæta hófstillingar og virða sannleiksgildi í málflutningi : „ Fyrir utan dylgjur um arðsemi verkefnisins , sem Landvernd hefur engar forsendur til að leggja mat á , er fyrirtækið VesturVerk sakað um að hafa gerst brotlegt við lög og reglur í landinu . Það eru alvarlegar ásakanir . Landvernd hlýtur að þurfa að færa rök fyrir máli sínu og tiltaka hvaða lög , reglur eða faglegir ferlar hafa verið virtir að vettugi í undirbúningi að virkjun Hvalár . “